Det Der Ikke Slår Os Ihjel - Cinemaonline.dk - Hele Danmarks Filmsite\n24. april 2019 af Nikolaj Sonqvist\nMillennium-film der snyder lige en gang eller to for meget\nDe fleste af os er bekendte med forfatteren Stieg Larssons Millennium-trilogi bestående af bøgerne Mænd der hader kvinder (2005),Pigen der legede med ilden (2006) og Luftkastellet der blev sprængt (2007). Hvis ikke det er fra bøgerne så måske de tre svenske filmatiseringer alle fra 2009, hvor den første blev lavet af danske Niels Arden Oplev. Netop denne er også blevet filmatiseret i USA som The Girl with the Dragon Tattoo (2011) instrueret af David Fincher.\nStieg Larsson døde desværre i 2004 og kladden til en fjerde roman endte i en arvestrid om rettighederne med Larssons familie. Derfor er Det der ikke slår os ihjel ikke denne fjerde roman, men derimod den første bog baseret på karaktererne Lisbeth Salander og Mikael Blomkvist og skrevet af David Lagercrantz.\nI Stockholm bliver den unge hacker Lisbeth Salander hyret af computerprogrammøren Frans Balder til at skaffe det tophemmelige program Firefall, der kan give adgang til koderne til alle verdens atomvåben. Balder har selv udviklet programmet for NSA, men han er bange for at programmet havner i de forkerte hænder. Salander og Balder får fat i programmet, men det bliver hurtigt stjålet fra dem igen og pludselig trues verdensfreden. Selvfølgelig må Salander søge hjælp hos sin gamle ven, journalisten Mikael Blomkvist, og sammen bliver de spundet ind i endnu et spindelvæv af løgne og mord.\nSelvom vi har vænnet os til skuespillerne Noomi Rapace og Rooney Mara som henholdsvis den svenske og den amerikanske udgave af Lisbeth Salander, så træder Claire Foy flot ind som erstatning i rollen i denne nyeste udgave af Millennium-filmene. Derimod står svensk-islandske skuespiller Sverrir Gudnason ikke så stærk i rollen som Mikael Blomkvist overfor de tidligere Michael Nyqvist og Daniel Craig. Men fælles for dem er dog, at de ikke har et manuskript, der hjælper dem særligt meget.\nVi får et indblik i Lisbeth Salanders opvækst med vold og overgreb og denne fortid bliver et bærende element til at hjemsøge hende. For selvom filmen udadtil virker som en stærk og dyster James Bond'sk thriller med en kvindelig hovedperson, der sparker alle liderlige mænd og kvinders røv, så benytter filmen i udtalt grad blot actionfilmens mest standardiserede filmværktøjer.\nDen uruguayske filminstruktør Fede Álvarez har tidligere lavet gyserfilmene Evil Dead (2013) og Don't Breathe (2016) og måske netop gysergenrens ofte overfladiske gys og manglende karakterdybde bæres præg i Det der ikke slår os ihjel.\nFilmens største problem er dog den utroværdige tidslinje, hvor den tit snyder alt for meget. Lisbeth Salander stjæler en Lamboghini og da hun får nys om at NSA agenten Edwin Needham er blevet tilbageholdt af lufthavnspolitiet drøner hun afsted uden videre. Filmen klipper til Needham fangeflugt som er nøje timet og tilrettelagt af Salander med flere aktører involveret. Hvornår hun nogensinde skulle have haft tid til at planlægge denne fangeflugt, er fuldstændigt urealistisk tidsmæssigt. Og dette eksempel er bare et af mange.\nDet der ikke slår os ihjel er et tilforladeligt actiondrama, men med alt for mange skønhedsfejl. I virkeligheden var der måske ikke nogen grund til at indhylle filmen i Millennium-franchisen for andet end branding og økonomiens skyld.\nOriginal Titel: The Girl in the Spider's Web\nSkuespillere: Stephen Merchant, Claes Bang, Sverrir Gudnason, Claire Foy, Vicky Krieps, Synnøve Macody Lund, Sylvia Hoeks, Lakeith Stanfield, Beau Gadsdon, Carlotta Von Falkenhayn, Christopher Convery, Cameron Britton\nSelskab: Columbia Pictures, Metro-Goldwyn-Mayer, Sony, 2018


Webshop puster julegavepriserne op - Trendsonline.dk\nDe små aktuelleE-handelNyhederPlatform\n12. november 2016De små aktuelleE-handelNyhederPlatform\nudgivet den 12. nov, 2016 på 10:00 am 11. november 2016\nWebshoppen Gavefabrikken er blevet afsløret i at notere højere markedspriser, end du selv kan købe varen til. På den måde fremstår virksomhedens tilbud mere fristende, end de reelt set er.\nDet er blevet populært som arbejdsgiver at give sine ansatte et gavekort i julegave. På den måde kan medarbejderne selv gå ind og vælge sin firmajulegave.\nDer eksisterer forskellige julegavefirmaer. Mange steder oplyses forbrugerne om gavens markedspris, men den pris kan man altså ikke altid stole på. Det skriver Finans.dk.\nBlandt udbyderne af firmajulegaver er Gavefabrikken, der har webshoppene 24gaver.dk, guldgavekortet.dk og julegavekortet.dk. Her har Finans.dk opdaget forskelle mellem den oplyste butiksværdi og den faktiske butiksværdi.\nEksempelvis har Finans.dk valgt en kaffemaskine fra Kitchenaid på hjemmesiden 24gaver.dk. Gaven har ifølge Gavefabrikken en butiksværdi på 1.199 kroner. Men en prissammenligning på Pricerunner.dk viser, at kaffemaskinen sælges billigere ved otte forhandlere, eksempelvis Coop hvor den sælges til 799 kroner. Kun et enkelt sted var prisen højere, og ingen steder var prisen de 1.119 kroner, som Gavefabrikken oplyste.\nIfølge Forbrugerombudsmanden er reglerne på området klare.\n”Sammenligner man med markedsprisen for en vare, skal varen være til salg til den pris hos et udsnit af dem, det er rimeligt og relevant at sammenligne med. Vælger man at vise en prissammenligning, skal man kunne dokumentere, at det er det er den pris, der gælder. Kan man ikke det, er det muligvis vildledende,” siger Carsten Strøjer, specialkonsulent ved Forbrugerombudsmanden til Finans.dk.\nHan bemærker samtidig, at det ikke er nok, at varen er at finde til markedsprisen ét sted. I stedet skal markedsprisen nærmere ses som gennemsnitsprisen.\nOverfor Finans.dk fortæller Torben Yde, administrerende direktør hos Gavefabrikken, at de oplyste butikspriser er vejledende priser fra leverandørerne. Han tilføjer, at virksomheden altid overholder lovgivningen og derfor vil gå tilbage og efterrationalisere og se, om virksomheden har haft en forkert tolkning.\nKaroline O. siger:\n14. november 2016 kl. 10:13\nDer er selvfølgelig forskel på om der er tale om bevidst snyd, hvilket er ulovligt og fuldstændig uacceptabelt (selvom jeg, når jeg handler tænker, at det er ret udbredt med, at førprisen ikke er korrekt – måske endda at varen aldrig har været solgt før). Dog må jeg også sige, at prisudviklingen på især elektronik – fx den omtalte kitchenaid – går stærkt, så de har da noget af en opgave alene i at opdatere priser, så de svarer til et markedsgennemsnit. Det virker undskyld mig som en umulig opgave.